Državno odvjetništvo Republike Hrvatske

**Državno odvjetništvo Republike Hrvatske** (DORH) je pravosudno tijelo u Hrvatskoj u čijoj je nadležnosti pokretanje kaznenopravnog progona, odnosno koje odgovara javnim tužilaštvima u drugim državama.

Državno odvjetništvo je jedinstveno pravosudno tijelo koje se ustanovljuje za cijelo područje Republike Hrvatske, a na čelu kojega se nalazi Glavni državni odvjetnik. Unutar Državnog odvjetništva ustrojena su općinska državna odvjetništva te županijska državna odvjetništva. Državno odvjetništvo ustrojeno je strogo hijerarhijski, pa prema tome općinska državna odvjetništva podređena su županijskim državnim odvjetništvima, a ova Državnom odvjetništvu Republike Hrvatske. 

Glavnoga državnog odvjetnika imenuje na vrijeme od četiri godine Hrvatski sabor, na prijedlog Vlade Republike Hrvat­ske, uz prethodno mišljenje Odbora za pravosuđe Hrvatskoga sabora i po isteku tog vremena može biti ponovno imenovan na istu dužnost. Trenutno dužnost Glavnog državnog odvjetnika obavlja Mladen Bajić. Glavni državni odvjetnik ima svoje zamjenike.

## Nadležnost i ovlasti

Stvarna i mjesna nadležnost državnog odvjetništva određuje se prema odredbama zakona kojima se utvrđuje nadležnost sudova pred kojima izvršavaju svoje ovlasti. 

Nadležno državno odvjetništvo ***u kaznenim predmetima*** poduzima progon i zastupa optužbu protiv počinitelja kaznenih djela za koja se progoni po službenoj dužnosti ili po prijedlogu, te obavlja druge radnje propisane zakonom. Nadležno državno odvjetništvo poduzima progon i zastupa optužbu u prijestupovnom i prekršajnom postupku.

Nadležno državno odvjetništvo ***u građanskom i upravnom postupku zastupa Republiku Hrvatsku*** u zaštiti imovinskih i drugih prava, ako zakonom ili na njemu utemeljenom odlukom nadležnoga državnog tijela nije određeno drukčije.

***Općinska državna odvjetništva*** zastupaju Republiku Hrvat­sku u postupcima pred općinskim sudom i pred upravnim tijelima.

***Županijska državna odvjetništva*** zastupaju Republiku Hrvatsku u postupcima pred županijskim sudom i trgovačkim sudom.

***Državno odvjetništvo Republike Hrvatske*** zastupa Republiku Hrvatsku, poduzima pravne radnje iz svoje nadležnosti radi zaštite Ustava i zakonitosti pred Ustavnim sudom Republike Hrvatske, poduzima radnje iz svoje nadležnosti pred Vrhovnim sudom Republike Hrvatske, Upravnim sudom Republike Hrvat­ske, Visokim trgovačkim sudom Republike Hrvatske, Visokim prekršajnim sudom Republike Hrvatske, međunarodnim te stranim sudskim i drugim tijelima.

## Državnoodvjetničko vijeće
Zamjenike državnog odvjetnika imenuje, razrješava i odlu­ču­je o njihovoj stegovnoj odgovornosti Državnoodvjetničko vijeće.

Članove Vijeća bira Hrvatski sabor. Sedam članova Vijeća bira se iz reda zamjenika državnih odvjetnika, dva člana iz reda Hrvatskoga sabora i dva člana iz reda sveučilišnih profesora pravnih znanosti. Članovi Vijeća između sebe biraju predsjednika i zam­je­ni­ka predsjednika. Predsjednik Vijeća mora biti iz reda zamjenika državnog odvjetnika.

## Poveznice
* Ured za suzbijanje korupcije i organiziranog kriminaliteta

## Vanjske veze

* Internetska stranica Državnog odvjetništva RH
*Ogledni primjer radikalne korumpiranosti DORH-a (ODO Split - Mandina Hančević)
* Popis novinskih članaka o radikalnoj korupciji u DORH-u
*Prijezir naroda prema radikalnoj korupciji u DORH-u / USKOK-u
*Pravosudna i policijska mafija (zbornik radova), urednik Darko Petričić magistar politologije, Zagreb, 2016., str. 60.-86